Diari Oficial de la Generalitat Valenciana


Sumari del DOGV 5441, del 01-02-2007 (2007/440)

RESOLUCIÓ d'11 de gener de 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni marc de col·laboració entre la Conselleria de Sanitat de la Generalitat Valenciana i el Departament de Salut i Consum del Govern d'Aragó.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5441

Data del DOGV
:   01-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/440


Data del document
:   11-01-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * cooperació administrativa
    * salut pública

Subscrit, després de la tramitació prèvia reglamentària, entre la Conselleria de Sanitat de la Generalitat Valenciana i el Departament de Salut i Consum del Govern d'Aragó, el 6 de novembre de 2006, un Conveni marc de col·laboració, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat l'esmentat Conveni, que ha quedat inscrit en el Registre de Convenis amb el número 1248/2006, i que figura com a annex d'esta resolució.  
València, 11 de gener de 2007.- El director general de Relacions amb les Corts i Secretariat del Govern: Antonio V. Peral Villar.  
Conveni marc de col·laboració entre la Conselleria de Sanitat de la Generalitat Valenciana i el Departament de Salut i Consum del Govern d'Aragó  
Morella, 6 de novembre de 2006  
REUNITS  
D'una banda, Rafael Blasco Castany, conseller de Sanitat de la Generalitat Valenciana, d'acord amb el que disposen els articles 35 i 21.f, de la Llei de Govern Valencià i especialment autoritzat per a este acte per l'Acord del Govern Valencià, de data 22 de setembre de 2006, d'acord amb l'article 2.2 del Decret 20/1993, de 8 de febrer, que regula el Registre de Convenis i estableix el règim jurídic i pressupostari dels convenis que subscriga la Generalitat Valenciana.  
I de l'altra banda, Luisa M. Noeno Ceamanos, consellera de Salut i Consum del Govern d'Aragó, fent ús de les facultats pròpies del seu càrrec, d'acord amb el que establixen l'article 25 del Decret Legislatiu 1/2001, de 3 de juliol, del Govern d'Aragó, que aprova el Text Refós de la Llei del President i del Govern d'Aragó, i l'article 60 de la Llei 6/2002, de 15 d'abril, de Salut d'Aragó, en relació amb el Decret de 24 de maig de 2004, de la Presidència de la Diputació General d'Aragó (BOA. número 60, de 25 de maig de 2004), del seu nomenament.  
Ambdues parts, en la representació que tenen, es reconeixen capacitat legal suficient mútua per a la signatura d'este conveni i, amb esta finalitat,  
MANIFESTEN  
Les relacions especials que hi ha entre el Govern d'Aragó i la Generalitat Valenciana, degudes, entre altres raons, a la proximitat i al fet de ser limítrofs, han donat lloc a un bon veïnatge entre ambdues institucions, per això es fa totalment necessari regular un conveni marc de col·laboració, a fi d'establir un vincle que coordine les actuacions d'ambdues administracions en matèria d'assistència sanitària.  
Amb l'assumpció plena de les competències sanitàries respectives i la possibilitat d'establir, segons la legislació, convenis de col·laboració interautonòmics entre comunitats autònomes limítrofes i que per la proximitat han mantingut tradicionalment relacions en matèria d'assistència sanitària, posen de manifest la necessitat de crear un conveni marco en el qual es despleguen amb normalitat les actuacions relatives a l'assistència sanitària entre ambdues administracions públiques sanitàries.  
El sistema sanitari públic s'inspira en els principis bàsics de solidaritat, igualtat, universalitat, equitat, qualitat, coordinació i cooperació de les administracions sanitàries públiques per a la superació de les desigualtats en salut, a fi d'aconseguir una major justícia distributiva que permeta al ciutadà rebre un servici sanitari públic de qualitat i en condicions d'igualtat efectiva en l'accés.  
Tots estos principis han de contribuir a una major cohesió social entre ambdues comunitats, de manera que s'utilitzen els recursos sanitaris de la forma més eficient, per la qual cosa es fa necessari establir una via de coordinació per a mantindre la garantia del dret a la protecció de la salut de tots els ciutadans d'ambdues comunitats autònomes, amb independència del lloc de residència dels ciutadans o del lloc en què demanen les prestacions de l'assistència sanitària.  
Per a aconseguir estos objectius i tots els que permeten consolidar un nou escenari de coordinació en matèria sanitària que redunde en interés d'ambdues comunitats autònomes i dels ciutadans que hi residixen, s'han iniciat una sèrie de negociacions que finalment han conclòs en este conveni marc.  
ACORDS  
Primer. Objecte del conveni  
Este conveni marc de col·laboració regula l'àmbit de coordinació en matèria d'assistència sanitària a fi de:  
a) Facilitar l'accessibilitat de l'atenció sanitària dels pacients de zones limítrofes d'ambdues comunitats autònomes.  
b) Promoure la garantia efectiva dels drets dels ciutadans d'acord amb el que disposen la Llei General de Sanitat i la Llei de Cohesió i Qualitat del Sistema Nacional de Salut.  
c) Assegurar la coordinació dels dispositius sanitaris a fi d'aconseguir un benefici recíproc per a les actuacions dels sistemes sanitaris d'ambdues comunitats autònomes.  
d) Compartir l'experiència i el coneixement en qüestions que afecten la viabilitat, consolidació i millora d'ambdós servicis de salut.  
e) Promoure els escenaris per a la implicació conjunta dels professionals sanitaris d'ambdues comunitats autònomes i també facilitar l'intercanvi de coneixements tècnics.  
Segon. Àmbit d'aplicació del conveni marco  
Este conveni s'aplica en tot el territori de les dues comunitats autònomes i en especial en les zones limítrofes de les àrees o departaments de salut, regions sanitàries o altres divisions territorials sanitàries establides actualment o que s'establisquen en el futur.  
Per a desplegar este conveni marco general, es poden establir acords específics per a cada àrea o departament de salut o regió sanitària limítrofa, i també per a desplegar les matèries enumerades en l'apartat tercer.  
Estos acords específics s'incorporaran com a protocols o convenis addicionals i s'atindran, en tot cas, als principis d'este conveni marc.  
Tercer. Matèries objecte del conveni marc  
Per al compliment del que disposen els apartats anteriors s'establixen, com a matèries objecte de desplegament d'este conveni marc i dels convenis de col·laboració específics de les distintes zones geogràfiques les següents:  
- Atenció sanitària en urgències, emergències i transport sanitari  
- Atenció primària de salut  
- Atenció especialitzada (ambulatòria i hospitalària)  
- Atenció en salut mental  
- Atenció sociosanitària  
- Targeta sanitària  
- Cartera de servicis  
- Formació del personal  
- Investigació en ciències de la salut  
- Qualssevol altres que consideren oportunes ambdues parts  
Quart. Comissió general de coordinació i seguiment  
A fi de desplegar les matèries objecte d'este conveni marc es crea una comissió de coordinació que tindrà com a funció definir els àmbits de coordinació entre les administracions sotasignades de tots els convenis de col·laboració que deriven del conveni marc.  
La comissió esmentada està composta per 4 membres, dos de designats pel secretari general tècnic de Salut i Consum, a iniciativa del Departament de Salut i Consum del Govern d'Aragó, i dos de designats pel director gerent de l'Agència Valenciana de Salut a iniciativa de la Conselleria de Sanitat.  
La comissió esmentada ha de garantir el compliment del conveni marc i dels convenis de col·laboració específics que com a desplegament del primer es formalitzen, sense perjuí que s'establisquen comissions especifiques per a fer-ne el seguiment.  
També ha de resoldre tots els problemes d'interpretació que es plantegen en l'aplicació del conveni, i n'ha de fer anualment una avaluació.  
Cinqué. Dret transitori  
Les parts que signen d'este conveni marc garantixen la continuïtat dels mecanismes ordinaris que ja hi ha en les qüestions administratives relatives als pacients de les zones limítrofes, vetlant sempre per una atenció en igualtat de condicions per als residents en estes comunitats autònomes.  
Sisé. Entrada en vigor i període de duració  
Este conveni entra en vigor el mateix dia de la signatura i té una vigència de cinc anys. No obstant això, qualsevol de les parts podrà resoldre'l si ho comunica a l'altra amb un avís tres mesos abans de la data establida per a l'extinció dels efectes.  
I, perquè conste, signen este conveni marc, en quadruple exemplar, al lloc i en la data indicats en l'encapçalament.   
Per la Conselleria de Sanitat del Govern d'Aragó   
Luisa M. Noeno Ceamanos   
Per la Conselleria de Salut i Consum de la Generalitat Valenciana  
Rafael Blasco Castany